Cissy Houston

Emily «Cissy» Houston (1933–2024, født Drinkard) var en amerikansk soul- og gospelsanger som mottok flere Grammy Awards. Hun startet som korist, og koret for artister som Elvis Presley, Mahalia Jackson og Aretha Franklin. I 1969 signerte hun en kontrakt om å synge inn sitt første soloalbum; hun spilte inn ti soloalbum og medvirket på en rekke andre innspillinger.

Hun var mor til Whitney Houston, og tante til Dionne Warwick og Dee Dee Warwick.

 Musikalsk virke 
Hun startet med å synge gospel og soul, og ble engasjert som korist for mange av tidens mest populære amerikanske sangere i disse sjangrene.

I 1970 ga hun ut sitt første album, Presenting Cissy Houston, med sanger av Dusty Springfield og Burt Bacharach. Opp gjennom 1970-tallet ga hun ut flere singler som senere ble hits med andre artister, eksempelvis sangen «Midnight Train To Georgia», som senere ble en hit for Gladys Knight & The Pips.

I 1977 inngikk hun en ny platekontrakt med plateselskapet Private Stock; hos dem spilte hun inn tre album med  som produsent. Da hadde Houston beveget seg bort fra gospel og soul, og over til den nye, populære discosjangeren. I 1979 fikk hun en stor hit med discolåta «Think It Over», som nådde 32.-plass på Billboards R&B-liste i USA. Senere i 1979 representerte hun USA i World Popular Song Festival i Tokyo, med discolåten «You’re the Fire» – med datteren Whitney som en av koristene. Houston endte opp på andreplass, og sikret seg «Most Outstanding Performance Award». Sangen var et av sporene på albumet «Step Aside for a Lady», som Cissy Houston ga ut i 1980. I 1989 spilte hun og datteren Whitney inn låten «I Know Him So Well» fra musikalen Chess; innspillingen ble gitt ut som singel i flere europeiske land og i Australia.

Cissy Houston jobbet etter dette videre både som korist og som solist med opptredener på populære klubber i New York-området. I begynnelsen av 1990-årene vendte hun tilbake til gospelrøttene sine, med stor suksess. I 1996 vant hun en Grammy for «beste gospelalbum» for sitt album Face to Face. Hun vant prisen igjen i 1998 for albumet He Leadeth Me. Hun bidro også med sang på soundtracket til datteren Whitneys film The Preacher’s Wife i 1996. I 2006 spilte Houston inn låten «Family First» med datteren Whitney og niesen Dionne Warwick, som en del av filmmusikken til filmen Daddy's Little Girls.

 Diskografi (utvalg) 
 Soloalbum 
 1970: Presenting Cissy Houston, Major Minor Records
 1977: Cissy Houston, Private Stock Records
 1978: Think It Over
 1979: Warning - Danger, Columbia Records
 1980: Step Aside For A Lady
 1992: I'll Take Care of You, Shanachie Records
 1996: Face To Face, House of Blues
 1997: He Leadeth Me, A&M Records
 2001: Love Is Holding You, Neon
 2012: Walk on By Faith, Harlem Records

 Referanser 

 Eksterne lenker 



 Cissy Houston's oral history video excerpts hos The National Visionary Leadership Project
 http://www.rareelvispresley.com 

Kategori:Sangere fra USA
Kategori:Studiomusikere fra USA
Kategori:Personer fra Newark